Emil Hegetschweiler
De Emil Hegetschweiler (* 15. Oktober 1887 z Züri als Emil Johann Hegetschweiler; † 1. Oktober 1959 z Züri) isch e Schwiizer Schauspiler gsii. Näb em Heinrich Gretler, em Alfred Rasser, em Max Haufler und em Ruedi Walter hät er zue dr föif grosse Volksschauspiler vo de Schwiiz ghört.

Läbe 
De Emil Hegetschweiler isch e Suhn vom Zuckerbeck Emil Rudolf Hegetschweiler und vo de Lina Ottiker gsi. Är hät bi sim Vater d Lehr als Beck und Konditor gmacht und hät 1917 de Betrib vom Vater übernaa. Als Filiale isch 1927 d Konditorei Helmhaus aaglideret worde, wo de Tea-Room devo e beliebte Künschtlerträffpunkt worden isch. 1907 hät er als Laieschauspiler debütiert und hät 1934 zue de Gründer vom Cabaret Cornichon zellt. Ä isch am Schauspilhuus und am Stadttheater z Züri ufträtte und hät en äige Theater gläitet, s Hegi-Theater. Näbe sinere Theaterarbet hät er au für s Radio und s Färnsää gschaffet.

De Churzfilm Hallo Switzerland! hät 1929 sin Iistand im Kino markiert. Mit Erotik in der Schweiz isch 1935 na ne Churzfilm cho. Är isch au in Wärbefilm wie Füür im Huus! (1939), Familie M (1949), Mitenand gahts besser (1949), Ein Lied vom Reisen (1952), Familie M Junior (1953) und Traum und Wirklichkeit (1957) ufträtte. Am Dräibuech für Emil, me mues halt rede mitenand! hät er mitgschribe. Si bis hüt uubroche Popularitet verdankt er aber sine vile Haupt- und Näberolle im Schwiizer Dialäktfilm zwüschet 1933 und 1959. Zum Höchschtpunkt vo siim Schaffe hät d Hauptroll im Film Bäckerei Zürrer ghört, won em de Regisseur Kurt Früh uf de Liib gschribe gha hät.

De Emil Hegetschweiler isch dreimal ghirate gsii, zletscht mit de Julia Honegger, de Schweschter vom Kompenischt Arthur Honegger. Är isch 1959 bi de Dräiarbete zum Film Hast noch der Söhne ja...? gstorbe. De Regisseur Lukas Ammann isch deno als Ersatz für en iigsprunge.

Filmografi 
 1933: Wie d’Warret würkt
 1935: Jä-soo!
 1937: Kleine Scheidegg
 1938: Füsilier Wipf
 1940: Fräulein Huser
 1940: Die missbrauchten Liebesbriefe
 1941: Emil, me mues halt rede mitenand!
 1941: Landammann Stauffacher
 1942: Menschen, die vorüberziehen…
 1942: Das Gespensterhaus
 1942: Der Schuss von der Kanzel
 1947: Matto regiert
 1948: Nach dem Sturm
 1952: Palace Hotel
 1954: Uli der Knecht
 1955: Heidi und Peter
 1955: Polizischt Wäckerli
 1955: Uli der Pächter
 1956: Oberstadtgass
 1957: Taxichauffeur Bänz
 1957: Bäckerei Zürrer
 1957: Der 10. Mai
 1958: Es geschah am hellichten Tag
 1958: Kinder der Berge
 1958: Die Käserei in der Vehfreude
 1959: Café Odeon
 1959: Hast noch der Söhne ja…?

Uuszäichnige 
 1959: Zürcher Filmpriis

Literatur

Weblink 
 
 
 Biografi mit Foti uf www.cyranos.ch

Zürcher
Schauspiler
Maa